Official Journal L 325 , 29/11/1988 P. 0055 - 0057

Finnish special edition: Chapter 5 Volume 4 P. 0135

Swedish special edition: Chapter 5 Volume 4 P. 0135



Id-Direttiva tal-Kunsill tat-23 ta' Novembru 1988 dwar il-proċeduri standard ta' kontroll għall-implimentazzjoni tar-Regolament (KEE) Nru 3820/85 dwar l-armonizzazzjoni ta' ċerta leġislazzjoni soċjali li għandha x'taqsam mat-trasport bit-triq u r-Regolament (KEE) Nru 3821/85 dwar apparat ta' reġistrazzjoni għat-trasport bit-triq (88/599/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 75 tiegħu, Wara li kkunsidra l-proposta mill-Kummissjoni [1], Wara li kkunsidra l-opinjoni tal-Parlament Ewropew [2], Wara li kkunsidra l-opinjoni tal-Kumitat Ekonomiku u Soċjali [3], Wara li kkunsidra r-riżoluzzjoni tal-Kunsill u tar-rappreżentanti tal-Gvernijiet ta' l-Istati Membri, li ltaqgħu fi ħdan il-Kunsill, fl-20 ta' Diċembru 1985 sabiex itejbu l-implimentazzjoni tar-regolamenti soċjali fit-trasport bit-triq [4], Billi r-Regolamenti (KEE) Nru 3820/85 [5] u (KEE) Nru 3821/85 [6] huma importanti sabiex jinħoloq suq komuni għas-servizzi tat-trasport intern; Billi l-applikazzjoni xierqa tar-regolamenti soċjali fit-trasport bit-triq teħtieġ kontroll uniformi u effettivi mill-Istati Membri; Billi huwa meħtieġ li jiddaħħlu rekwiżiti minimi sabiex jikkontrollaw il-konformità mad-disposizzjonijiet relevanti sabiex inaqqsu u jipprevjienu l-kontravenzjonijiet; Billi kien biss dan l-aħħar li r-Repubblika Portugiża daħħlet proċeduri ta' kontrolli fit-trasport bit-triq u għandha għalhekk tingħata l-permess li tiddiferixxi d-data ta' l-applikazzjoni ta' din id-Direttiva kif xieraq; Billi l-kontroll effettiv u effiċjenti fil-Komunità kollha jkun jeħtieġ l-iskambju tat-tagħrif u għajnuna reċiproka fir-rigward ta' l-infurzar tar-regolamenti fl-Istati Membri, Billi l-iskambju tat-tagħrif huwa obbligatorju u għandu jsir f'intervalli regolari taż-żmien; Billi l-applikazzjoni uniformi tar-regolamenti soċjali fit-trasport bit-triq hija meħtieġa sabiex tevita xkiel fil-kompetizzjoni bejn l-impriżi tat-trasport kif ukoll biex tippromwovi s-sigurtà fuq it-triq u l-progress soċjali, ADOTTA DIN ID-DIRETTIVA: Artikolu 1 Il-kontrolli L-iskop immedjat ta' din id-Direttiva huwa li tistabbilixxi kondizzjonijiet minimi sabiex tiġi kontrollata l-applikazzjoni korretta u uniformi tar-Regolamenti (KEE) Nru 3820/85 u (KEE) Nru 3821/85. Artikolu 2 Is-sistemi tal-kontroll 1. L-Istati Membri għandhom jorganizzaw sistema ta' kontrolli xierqa u regolari, kemm mal-ġenb tat-triq kif ukoll fuq il-fondi ta' l-impriżi, li jkopru kull sena taqsima rappreżentattiva ta' sewwieqa, intrapriżi u vetturi tal-kategoriji kollha tat-trasport li jaqgħu taħt l-firxa ta' applikazzjoni tar-Regolamenti (KEE) Nru 3820/85 u (KEE) Nru 3821/85. 2. Kull wieħed mill-Istati Membri għandu jorganizza l-kontrolli b'tali mod li: - ikopru kull sena mill-inqas 1 % tal-ġranet maħduma mis-sewwieqa tal-vetturi li jaqgħu taħt il-firxa ta' applikazzjoni tar-Regolamenti (KEE) Nru 3820/85 u (KEE) Nru 3821/85, - mhux inqas minn 15 % tan-numru totali ta' granet tax-xogħol kontrollati għandhom jiġu kontrollati mal-ġenb tat-triq u mhux inqas minn 25 % fuq il-fond ta' l-impriżi. 3. In-numru ta' sewwieqa kkontrollati mal-ġenb tat-triq, in-numru ta' kontrolli fuq il-fond ta' l-impriżi, in-numru ta' ġranet tax-xogħol kontrollati u n-numru ta' kontravenzjonijiet rappurtati għandhom jiġu inklużi, fost ħwejjeġ oħra, fit-tagħrif sottomess lill-Kummissjoni b'mod konformi ma' l-Artikolu 16 (2) tar-Regolament (KEE) Nru 3820/85. Artikolu 3 Il-kontrolli mal-ġenb tat-triq 1. Il-kontrolli mal-ġenb tat-triq għandhom jiġu organizzati f'postijiet differenti f'kull ħin, u għandhom ikopru parti estensiva biżżejjed tan-network ta' toroq hekk li jkun diffiċli li jiġu evitati l-postijiet tal-kontrolli. 2. L-elementi tal-kontrolli mal-ġenb tat-triq huma: - il-perjodi tal-ħin ta' sewqan ta' kuljum, waqfien u perjodi ta' serħan ta' kuljum u, fil-każ ta' indikazzjonijiet ċari ta' xi irregolaritajiet, il-karti tar-reġistrazzjonijiet tal-jum ta' qabel ukoll li jkunu jinsabu fuq il-vettura b'mod konformi ma' l-Artikolu 15 (7) tar-Regolament (KEE) Nru 3821/85, - fejn xieraq, il-perjodu taż-żmien ta' l-aħħar serħan tal-ġimgħa, - jekk l-apparat ta' reġistrazzjoni jaħdimx sew (għandu jiġi stabbilit ukoll jekk ikunx hemm xi użu ħażin ta' l-apparat u/jew tal-folji ta' reġistrazzjoni) jew, fejn xieraq, il-preżenza tad-dokumenti li għalihom issir referenza fl-Artikolu 14 (5) tar-Regolament (KEE) Nru 3820/85. 3. Il-kontrolli mal-ġenb tat-triq għandhom jitwettqu mingħajr diskriminazzjoni bejn vetturi u sewwieqa, kemm jekk ikunu residenti u kemm jekk le. 4. Sabiex jiġi mħaffef ix-xogħol ta' l-uffiċjal awtorizzat ta' l-ispezzjoni, dawn għandhom jiġu pprovduti bi: - lista tal-punti prinċipali li jridu jiġu kontrollati, - karta bil-lingwi li jkun fiha l-espressjonijiet użati fil-preżent u li għandhom x'jaqsmu ma' operazzjonijiet tat-trasport fuq it-triq. Il-Kummissjoni għandha tipprovdi lill-Istati Membri b'din il-karta. 5. Jekk is-sejbiet ta' kontroll mal-ġenb tat-triq fuq is-sewwieq ta' vettura reġistrata fi Stat Membru ieħor jagħtu x'tifhem illi jkunu ġew kommessi xi kontravenzjonijiet li ma jistgħux jiġu skoperti matul il-kontroll minħabba n-nuqqas tad-data meħtieġa, l-awtoritajiet kompetenti ta' l-Istati Membri interessati għandhom jgħinu wieħed lill-ieħor sabiex jiċċaraw is-sitwazzjoni. F'każijiet fejn, għal dan l-iskop, l-Istat Membru kompetenti jwettaq kontroll fuq il-fond ta' impriża, ir-riżultati ta' dan il-kontroll għandhom jiġu komunikati lill-Istat l-ieħor interessat. Artikolu 4 Il-kontrolli fuq il-fond ta' l-impriża 1. Il-kontrolli fuq il-fond stabbiliti fl-Artikolu 2 (1) għandhom jiġu ppjanati billi titqies l-esperjenza fl-imgħoddi tal-kategoriji differenti ta' trasport. Il-kontrolli għandhom jitwettqu wkoll fuq il-fond ta' l-impriżi meta jkun instab xi ksur serju mal-ġenb tat-triq tar-Regolamenti (KEE) Nru 3820/85 u (KEE) Nru 3821/85. 2. L-elementi tal-kontrolli fuq il-fond ta' l-impriżi, flimkien ma' dawk li jsiru mal-ġenb tat-triq, huma: - il-perjodi taż-żmien tas-serħan ta' kull ġimgħa u l-perjodi taż-żmien tas-sewqan bejn dawn il-perjodi taż-żmien tas-serħan, - il-limitazzjoni ta' ġimgħatejn tas-siegħat ta' sewqan, - il-kumpens għall-perjodi taż-żmien imnaqqsa għas-serħan ta' kuljum jew ta' kull ġimgħa, - l-użu tal-karti tar-reġistrazzjonijiet u/jew l-organizzazzjoni tal-ħinijiet tax-xogħol tas-sewwieqa. 3. Għall-iskopijiet ta' dan l-Artikolu, il-kontrolli mwettqa fuq il-fond ta' l-awtoritajiet kompetenti, fuq il-bażi tad-dokumenti rilevanti mogħtija mill-impriżi fuq it-talba ta' l-awtoritajiet imsemmija, għandu jkollhom l-istess status bħall-kontrolli mwettqa fuq il-fond ta' l-impriżi. Artikolu 5 Il-kontrolli orkestrati u koordinati 1. Ta' mill-anqas darbtejn fis-sena, l-Istati Membri għandhom iwettqu operazzjonijiet orkestrati sabiex jikkontrollaw lis-sewwieqa u lill-vetturi mal-ġenb tat-triq li jaqgħu taħt il-firxa ta' applikazzjoni tar-Regolamenti (KEE) Nru 3820/85 u (KEE) Nru 3821/85. 2. Kull fejn ikun possibbli, dawn l-operazzjonijiet għandhom jitwettqu fl-istess ħin mill-awtoritajiet ta' l-infurzar ta' żewġ Stati Membri jew iktar, b'kull wieħed minnhom jopera fit-territorju tiegħu. Artikolu 6 Tpartit ta' tagħrif 1. It-tagħrif magħmul disponibbli bilateralment skond l-Artikolu 17 (3) tar-Regolament (KEE) Nru 3820/85 u l-Artikolu 19 (3) tar-Regolament (KEE) Nru 3821/85 għandu jiġi mpartat kull 12-il xahar li jibdew sitt xhur wara n-notifika ta' din id-Direttiva [7] kif ukoll fuq talba speċifika minn Stat Membru f'każijiet individwali. 2. Għal dan l-iskop, l-awtoritajiet kompetenti f'kull wieħed mill-Istati Membri għandhom jużaw formola ta' rapport ta' livell stabbilit imfassla mill-Kummissjoni bi ftehim ma' l-Istati Membri. Artikolu 7 1. Bl-eċċezzjoni tar-Repubblika Portugiża, l-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex jikkonformaw ma' din id-Direttiva l-aktar tard sa l-1 ta' Jannar 1989. Ir-Repubblika Portugiża għandha ddaħħal fis-seħħ il-liġijiet, ir-regolamenti u d-disposizzjonijiet amministrattivi msemmija l-aktar tard sa l-1 ta' Jannar 1990. 2. L-Istati Membri għandhom jikkomunikaw lill-Kummissjoni l-liġijiet, ir-regolamenti u d-disposizzjonijiet amministrattivi tagħhom dwar l-applikazzjoni ta' din id-Direttiva. Artikolu 8 Din id-Direttiva hija indirizzata lill-Istati Membri. Magħmula fi Brussel, fit-23 ta' Novembru 1988. Għall-Kunsill Il-President Th. PANGALOS [1] ĠU Nru C 116, 3. 5. 1988, p. 17. [2] Opinjoni mogħtija fis-17 ta' Novembru 1988 (għadha ma ġietx ippubblikata fil-Ġurnal Uffiċjali). [3] ĠU Nru C 208, 8. 8. 1988, p. 26. [4] ĠU Nru C 348, 31. 12. 1985, p. 1. [5] ĠU Nru L 370, 31. 12. 1985, p. 1. [6] ĠU Nru L 370, 31. 12. 1985, p. 8. [7] Din id-Direttiva ġiet notifikata lill-Istati Membri fl-24 ta' Novembru 1988. --------------------------------------------------